Nordmann drept i kamp mot IS
* Mer enn 600 er drept og det mangedobbelte skadet i kampene etter at terrorgruppen Den islamske staten (IS) angrep byen Kobani (også kalt Ayn al-Arab) på grensen mellom Syria og Tyrkia. * De fleste som kjemper for å stanse IS-fremrykningen mot byen tilhører den kurdiske YPG-militsen. Den har nære bånd til Det kurdiske arbeiderpartiet (PKK) - en gruppe både Tyrkia, USA, EU og NATO regner som terroristorganisasjon. * Mer enn 200.000 innbyggere fra området har flyktet over grensen til Tyrkia. Flere av de som er skadet i kampene er arrestert av tyrkisk politi, mistenkte for å være PKK-tilhengere. * USA og allierte arabiske land har angrepet IS-styrkene rundt Kobani fra luften, og den kurdiske militsen har de siste to dagene presset IS tilbake fra deler av byen. - Jeg kan bekrefte at Erol Can (28) døde på mandag etter harde kamper mot IS inne i Kobani, sier familiens talsmann Andam Aso Aziz til VG. - Han reiste ved begynnelsen av august til Kobani for å kjempe mot terroristene i IS. Han tok avgjørelsen om å reise selv, og han reiste alene. Han kom til Norge i 1996 og har bodd i Oslo siden det. Han kjempet for YPG-militsen mot IS, sier Aziz. Familien fikk beskjeden ved 16-tiden mandag. Can kjempet for kurderne, mot ekstremistene i IS. - Det er tungt for familien at han er borte, men de er også veldig stolte. Han kjempet for en god sak, for menneskeheten. Familien ser på han som en helt, sier Aziz. - Han er en mann som alltid stilte opp for dem som trengte hjelp, sier talsmannen. Den nord-syriske byen Kobani, på grensen til Tyrkia har de siste månedene fått verdens øyene rettet mot seg, etter at IS gjorde byen til ett av nye sine hovedmål i Syria. I lang tid beleiret de byen, og det har nå i lang tid pågått en instans kamp mellom kurdiske militsgrupper som forsvarer byen. Med hjelp fra bombefly fra den USA-ledede koalisjonen har kurderne klart å hindre ekstremistene i å ta over byen. Etter at de ultravoldelige ekstremistene i Den islamske staten (IS) angrep Nord-Irak i juni, og tok over det krigsherjede landets nest største by, Mosul, ble IS en direkte trussel mot de kurdiske områdene. Flere nordmenn med kurdisk bakgrunn har i sommer valgt å reise til ulike fronter i krigen mot IS, for å kjempe på kurdernes side. En annen bekjent av den drepte nordmannen sier til VG: - Vi vokste opp sammen i Oslo. Han var en utrolig positiv og god person. Var alltid opptatt av at andre skulle ha det bra. Han stilte alltid opp når noen trengte det. Det var nok derfor også at han risikerte sitt liv, han var virkelig en helt, sier vennen til VG. Torsdag vil det holdes minnestund for Erol Can i Oslo. BAKGRUNN:Unge norskkurdere klare til krig i Irak Andam Aso Aziz er leder for den Kurdiske ungdomsorganisasjonen i Norge og initiativtager for flere demonstrasjoner mot ekstremistene i IS, i Oslo. Tidligere har han sagt til VG: - Kurdere har vokst opp med historier om Kurdistans evige frihetskamp. Mange ungdommer er vokst opp med en far eller mor som har vært Peshmerga eller geriljakriger før de kom til Norge. - Dessuten har alle en familie og slekt som er i fronten i dag. Derfor er det veldig lett for ungdommer å reise ned til Kurdistan for å beskytte landet vi kommer fra, men vi ser helst at fredelige løsninger blir tatt, Se intervju med en nordmann som har kjempet i Irak nylig:
Den 28 år gamle nordmannen Erol Can ble mandag drept i et angrep inne i den IS-beleirede, syriske grensebyen Kobani. Det bekrefter familiens talsmann til VG.